На основу члана 27. став 10. Закона о jавној својини (''Службени гласник РС'', број 72/2011, 88/2013, 105/2014, 104/2016 - др. Закон, 108/2016, 113/2017, 95/2018 и 153/2020 и 94/2024) и члана 21.став 2. Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Сл.гласник РС“ бр.16/2018 и 79/2023), члана 18. став 1. Одлуке о прибављању, располагању и управљању стварима у јавној својини („Сл.лист Града Ниша“ број 80/2021-пречишћени текст, 85/2021 и 85/2022), члана 37. став 1. тачка 16. Статута Града Ниша („Сл.лист Града Ниша“, бр. 88/2008, 143/2016 и 18/2019),

Скупштина Града Ниша на седници одржаној \_\_\_\_\_\_\_\_\_.2025. године доноси

**Р Е Ш Е Њ Е**

**I ОТУЂУЈE СЕ „Кући Петровић“ доо из Ниша, са седиштем у ул.Обреновићева бб – ТПЦ „Калча“, коју заступа Мирослав Цветковић из Ниша, ул.Сестре Баковић бр.1/12, као најповољнијем понуђачу у поступку јавног надметања удео од 12/24 на породичној стамбеној згради у Нишу, у ул.Сестре Баковић – прилаз 3 бр.3- на коме је уписано право јавне својине Града Ниша, уписана као објекат број 1, изграђен на кп.бр.2885 КО Ниш-Ћеле Кула и удео од 199/747 на катастарској парцели кп.бр.2885 КО Ниш-Ћеле Кула на коме је уписано право јавне својине Града Ниша.**

**II** Непокретности из тачке I овог решења отуђују се по цени од 78.766,00 EUR, која се исплаћује у динарској противвредности по средњем званичном курсу Народне банке Србије на дан уплате, која је у поступку јавног надметања постигнута као највиша.

**III ОВЛАШЋУЈЕ СЕ** Градоначелник Града Ниша да у року од 30 дана од дана доношења овог решења, у име Града Ниша, са прибавиоцем непокретности ближе описаној у тачки I овог решења закључи Уговор о отуђењу непкретности у јавној својини Града Ниша, којим ће се ближе регулисати међусобна права и обавезе уговорних страна које проистичу из овог решења, а по претходно прибављеном мишљењу Правобранилаштва Града Ниша.

**IV** Ово решење објавити у „Службеном листу Града Ниша“.

О Б Р А З Л О Ж Е Њ Е

На основу члaнa 18. став 1. Закона о јавној својини („Службени гласник“ РС број 72/11, 88/13, 105/14 и 104/2016 – др.закон и 108/2016, 113/2017, 95/2018, 153/2020 и 94/2024), прописано је да су носиоци права јавне својине у смислу овог закона Република Србија, аутономна покрајина и јединица локалне самоуправе.

Увидом у податке РГЗ – Службе за катастар непокретности Ниш утврђено је да је Град Ниш носилац права јавне својине на уделу од 12/24 на породичној стамбеној згради у Нишу, у ул.Сестре Баковић – прилаз 3 бр.3- на коме је уписано право јавне својине Града Ниша, уписана као објекат број 1, изграђен на кп.бр.2885 КО Ниш-Ћеле Кула и уделу од 199/747 на катастарској парцели кп.бр.2885 КО Ниш-Ћеле Кула.

Чланом 2. Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Сл.гласник РС“ бр.16/2018 и 79/2023), прописано је да се непокретности у јавној својини и друга имовинска права прибављају и отуђују, односно уступају у поступку јавног надметања или прикупљања писмених понуда, а изузетно непосредном погодбом, под условима утврђеним Законом и овом уредбом.

Чланом 27. став 10. Закона о јавној својини („Службени гласник“ РС број 72/11, 88/13, 105/14 и 104/2016 – др.закон и 108/2016, 113/2017, 95/2018, 153/2020 и 94/2024), прописано је да о располагању стварима у јавној својини јединице локалне самоуправе под условима прописаним законом, одлучује орган јединице локалне самоуправе одређен у складу са законом и статутом јединице локалне самоуправе. На основу члана 37. став 1. тачка 16. Статута Града Ниша („Сл.лист Града Ниша“, бр. 88/2008, 143/2016 и 18/2019), и члана 18. став 1. Одлуке о прибављању, располагању и управљању стварима у јавној својини („Сл.лист Града Ниша“ бр. 80/2021-пречишћени текст, 85/2021 и 85/2022) уређено је да о прибављању и располагању односно отуђењу непокретних ствари из јавне својине Града Ниша, одлучује Скупштина Града Ниша.

У складу са Уредбом, почетна купопродајна цена непокретности, која се отуђује из јавне својине утврђује се у висини тржишне вредности предметне непокретности, израђене у еврима, с тим што се исплата врши у динарској противвредности по средњем званичном курсу Народне банке Србије на дан уплате.

Почетна цена предметне непокретности утврђена је на основу Извештаја о тржишној вредности непокретности Градске управе за финансије и локалне јавне приходе бр.11-489/2025-05 од 12.02.2025.године и иста износи 78.766,00 EUR.

На основу члана 19. Уредбе, Градоначелник Града Ниша Решењем бр.317/2025-01 од 14.02.2025.године формирао је Kомисију за споровођење поступка отуђења непокретности у јавној својини Града Ниша.

На основу члана 18. став 2. Одлуке Решењем Градоначелника Града Ниша бр.317/2025-01 покренут је поступак отуђења предметне непокретности из јавне својине Града Ниша у поступку јавног надметања.

Чланом 10. став 2. Одлуке утврђено је да Градска управа за имовину и одрживи развој (сада Градска управа за имовину, привреду и заштиту животне средине), припрема акте за органе Града о прибављању и располагању непокретним стварима у јавној својини Града. Поступајући по налогу из тачке III наведеног решења, спровела је поступак јавног објављивања Огласа за отуђење непокретности у јавној својини Града Ниша у поступку јавног надметања, који је објављен у дневном листу ,,Информер'' дана 24.02.2025.године.

Након спроведеног поступка јавног надметања, које је одржано дана, 01.04.2025.године, поступајући по члану 21. Уредбе, Комисија је утврдила Предлог да се предметна непокретност у јавној својини отуђи понуђачу који је у поступку јавног надметања прихватио почетну цену од 78.766,00 EUR, и то „Кући Петровић“ доо из Ниша, са седиштем у ул.Обреновићева бб – ТПЦ „Калча“, коју заступа Мирослав Цветковић из Ниша, ул.Сестре Баковић бр.1/12

На основу чл.37. тачка 16. Статута Града Ниша и члана 18. став.1.Одлуке, а у вези члана 21. став 2. Уредбе, одлуку о отуђењу непокретности из јавне својине Града Ниша, након спроведеног поступка јавног надметања, доноси Скупштина Града Ниша.

У складу са наведеним, утврђено је да су испуњени услови за отуђење непокретности - удео од 12/24 на породичној стамбеној згради у Нишу, у ул.Сестре Баковић – прилаз 3 бр.3- на коме је уписано право јавне својине Града Ниша, уписана као објекат број 1, изграђен на кп.бр.2885 КО Ниш-Ћеле Кула и удео од 199/747 на катастарској парцели кп.бр.2885 КО Ниш-Ћеле Кула на коме је уписано право јавне својине Града Ниша --- „Кући Петровић“ доо из Ниша, са седиштем у ул.Обреновићева бб – ТПЦ „Калча“, коју заступа Мирослав Цветковић из Ниша, ул.Сестре Баковић бр.1/12, који је у поступку јавног надметања проглашен најповољнијим понуђачем, те је одлучено је као у диспозитиву овог решења.

УПУТСТВО О ПРАВНОМ СРЕДСТВУ: Против овог решења се не може изјавити жалба, али се може поднети тужба надлежном суду.

**Број: \_\_\_\_\_\_\_\_\_\_\_\_\_\_\_\_**

**У Нишу, \_\_\_\_\_\_\_\_\_\_\_\_\_\_**

**СКУПШТИНА ГРАДА НИША**

**Председник**

**Проф. др Игор Новаковић**